**Hogyan befolyásolják a társadalmi csoportok közti nem-kognitív képesség különbségek az oktatási egyenlőtlenségeket - egy feltáró vizsgálat**

2018 márciusa és 2020 márciusa között 10 magyar középiskola 71 osztályába látogattunk el, hogy ösztönzött kísérletekkel mérjük fel összesen 1276 diák idő-, kockázati-, társas- és versengési preferenciáit (vagyis az úgynevezett nem-kognitív képességeiket). Kutatásunk során azt vizsgáljuk, hogy ezek a különböző preferenciák hogyan függnek össze a diákok iskolai teljesítményével egyéni, illetve csoportszinten. Fontos kérdés az is, hogy ezek az összefüggések mennyire függnek a diákok szociális helyzetétől, nemétől, illetve egyéb tulajdonságaitól.

Az időpreferenciák feltérképezésére egy többlépcsős játékot alkalmaztunk (Falk és mtsai. 2018), mellyel azt tudtuk mérni, hogy a résztvevők mennyire diszkontálják a jövőbeli kifizetéseket (mennyire türelmesek), illetve, hogy mennyire jelen-torzítottak (Laibson 1997). A kockázati preferenciákat Crosetto és Filippin (2013) bombás játékával mértük (*bomb-risk elicitation task*). A versengési hajlandóság vizsgálatára egy gender-semleges, egyszerű erőfeszítést kívánó feladatot használtunk *(real effort task,* jelen esetben nullák összeszámolása) egy háromkörös versenyjáték keretei között (Niederle és Vesterlund 2007). A társas preferenciákat három különböző feladattal mértük: diktátorjátékkal, bizalomjátékkal illetve egy egyszerű közjószágjátékkal. A kísérleteket az iskolák büféjében beváltható étkezési utalványokkal ösztönöztük.

A kísérletek anonimak voltak, de az Oktatási Hivatal által biztosított kompetenciamérési azonosítók segítségével minden általunk gyűjtött adatot össze lehet kötni az Országos Kompetenciamérés (OKM) egyéni adataival. Az OKM adatok segítségével rálátásunk nyílik arra, hogy az egyes preferenciák hogyan függnek össze az iskolai eredményekkel, a továbbtanulási aspirációkkal, illetve egyes iskolai jellemzőkkel (osztály típusa, tanterve, iskola helye, stb), továbbá fontos anonim információkhoz férünk hozzá a résztvevők családi hátterével kapcsolatban is. A diákok részletes preferenciatérképének és az előbb felsorolt háttérváltozóknak a birtokában számos kutatási kérdés vizsgálatára lehetőség nyílik. Például, hogy hogyan alakulnak a preferenciák iskolán belül és iskolák között; hogyan függ össze a családi háttér a preferenciák megoszlásával; hogyan függ össze a korábbi iskolai teljesítmény a jelenlegi preferenciákkal, illetve, hogy játszik-e valamilyen közvetítőszerepet a családi háttér a korábbi teljesítmény és a jelenlegi preferenciák közt. Mivel osztályszintű adataink vannak, ezért azt is vizsgálni tudjuk, hogy az átlagosan erősebb társas preferenciákkal rendelkező osztályok jobban teljesítenek-e az iskolában. Vagyis, jobban tanulnak-e azok az osztályok, ahol a diákok nagylelkűbbek, együttműködőbbek és jobban megbíznak egymásban?

Néhány adat a résztvevőkről:

* 10 iskola:
	+ 5 budapesti és 5 vidéki kisvárosi iskola
	+ 7-ben csak gimnáziumi osztályok, 3-ban szakgimnáziumi osztályok is részt vettek
* 71 osztály:
	+ 62 gimnáziumi és 9 szakgimnáziumi osztály
* 1276 diák:
	+ 8. osztály: 41 diák; 9. osztály: 418 diák; 10. osztály: 385 diák; 11. osztály: 336 diák; 12. osztály: 96 diák

A kutatási projektet a Nemzeti Kutatási, Fejlesztési és Innovációs Hivatal támogatja (projektszám: 124396). A kísérletek magyarul folytak. Az adatvédelmi tájékoztató itt található: <https://www.mtakti.hu/kapcsolat/altalanos-tajekoztato-a-kiserletekrol/>.

**Dokumentáció a kísérletekről (részletes módszertan, leíró statisztikák, eredmények előzetes összehasonlítása a szakirodalommal):**

Horn, D., Kiss, H. J., & Lénárd, T. (2020). Economic Preferences in the Classroom – Research Documentation. *SSRN Electronic Journal*. <https://doi.org/10.2139/ssrn.3615292>

**Hivatkozott szakirodalom:**

Crosetto, P., & Filippin, A. (2013). The “bomb” risk elicitation task. *Journal of Risk and Uncertainty*, *47*(1), 31–65. <https://doi.org/10.1007/s11166-013-9170-z>

Falk, A., Becker, A., Dohmen, T., Enke, B., Huffman, D., & Sunde, U. (2018). Global Evidence on Economic Preferences. *The Quarterly Journal of Economics*, *133*(4), 1645–1692. <https://doi.org/10.1093/qje/qjy013>

Laibson, D. (1997). Golden Eggs and Hyperbolic Discounting. *The Quarterly Journal of Economics*, *112*(2), 443–478. <https://doi.org/10.1162/003355397555253>

Niederle, M., & Vesterlund, L. (2007). Do Women Shy Away From Competition? Do Men Compete Too Much? *The Quarterly Journal of Economics*, *122*(3), 1067–1101. <https://doi.org/10.1162/qjec.122.3.1067>